รัฐบาล มีมติให้ดำเนินคดีอาญาผู้เกี่ยวข้องกับการทุจริต โครงการเงินกู้โควิด-19 สั่งสำนักงานตำรวจแห่งชาติดำเนินคดีอาญาผู้เกี่ยวข้องโดยเร็ว
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เพื่อเป็นการป้องกันมิให้มีการทุจริตในการดำเนินโครงการตาม พ.ร.ก.เงินกู้เพื่อแก้ไขเยียวยาและฟื้นฟูเศรษฐกิจที่ได้รับผลกระทบจากการแพร่ระบาดโควิด-19 อาทิ โครงการคนละครึ่ง รวมทั้งเพื่อให้การดำเนินโครงการต่างๆ เป็นไปอย่างมีประสิทธิภาพ คณะรัฐมนตรี มีมติเป็นหลักการตามที่สำนักงานคณะกรรมการกฤษฎีกาเสนอ ให้ดำเนินคดีอาญากับผู้เกี่ยวข้องกับการทุจริตในการดำเนินงานแต่ละโครงการโดยเร็ว และให้สำนักงานตำรวจแห่งชาติดำเนินคดีโดยไม่ชักช้า และต้องรายงานผลความคืบหน้าในการดำเนินคดีต่อคณะรัฐมนตรีเพื่อทราบทุก 3 เดือน